স্বীকার করা উচিৎ যে সে-বার আমি অফিস থেকে প্রায় জোর জবরদস্তি করেই ছুটি নিয়ে দেশে এসেছিলাম শুধুই তাকে দেখার জন্য। জোর জবরদস্তি এই জন্য যে আমি যেখানে চাকরী করতাম সেখানে রাষ্ট্রীয় ও ধর্মীয় প্রধান উৎসবগুলো ছাড়া ছুটি পাওয়া ছিল খুবই অসম্ভব। তারপরেও সেই অসম্ভব সম্ভব হয়েছিল বন্ধু অনুবাদক আনিসুজ্জামানের আনুকূল্যে আর সে ছিল এই যাত্রায় আমার সঙ্গী। সেও খুব আগ্রহী ছিল নরম্যানের সাক্ষাৎ পাওয়ার জন্য। আর এর সবটাই সম্ভব হয়েছিল মূলত অনুবাদক ও প্রাবন্ধিক রফিক-উম-মুনীর চৌধুরীর উদ্যোগে। বলা হয়তো বাহুল্য হবে না যে আনিস আমার টিকিট কেনার ব্যাপারেও আর্থিক সহযোগিতায় তার উদার হস্ত বাড়িয়ে দিয়েছিল। যাইহোক, রফিক আমাকে পরিচয় করিয়ে দিতে যাচ্ছে এমন একজনের সাথে যাকে সে চিনেছে আমারই মাধ্যমে–এই কথাটা এভাবে বলার মধ্যে একটা কৃতিত্বের ভাব হয়তো ফুটে ওঠে কিন্তু আমি আসলে ঘটনার কৌতুককর আনন্দটা তুলে ধরার জন্য ওভাবে বললাম। ব্যাপারটা অবিশ্বাস্য কিন্তু এক বৈপরীত্যে মোড়ানো ইতিহাস রয়েছে এর পেছনে। ইতিহাসটা এই যে ১৯৯৭ সালে আমার সম্পাদনায় যখন মেহিকান মনীষা নামে মেহিকানো( প্রচলিত উচ্চারণ মেক্সিকান) লেখকদের একটি প্রবন্ধের সংকলন বের হয় তখন সেটি উৎসর্গ করেছিলাম নরম্যানকে। সেই বইয়ের একটি কপি রফিকের মারফত তাকে পাঠিয়েছিলাম। রফিক তখন লন্ডনে পড়াশুনা করছে। বোর্হেসের সাহিত্যের সাথে রফিকের পরিচয়ও ঘটে আসলে আমারই মাধ্যমে; সেই অর্থে নরম্যানের সাথেও রফিকের পরিচয় আমার মাধ্যমেই। কিন্তু এই রফিকই আবার–কী কৌতুককর ব্যাপার– নরম্যানের সাথে আমাকে সশরীরে পরিচয় করিয়ে দিচ্ছে–এখানেই হচ্ছে সেই কৌতুককর বৈপরীত্য।